ประสารคว้ารางวัลผู้ว่าแบงก์ชาติแห่งเอเชีย
"ประสาร" คว้ารางวัลผู้ว่าการธนาคารกลางแห่งเอเชียจากผลงานการดำเนินนโยบายการเงินรักษาเสถียรภาพเศรษฐกิจ
25 ก.ย. 2554

"ประสาร" คว้ารางวัลผู้ว่าการธนาคารกลางแห่งเอเชียจากผลงานการดำเนินนโยบายการเงินรักษาเสถียรภาพเศรษฐกิจ




นิตยสาร  Emerging Markets ในเครือ Euromoney Group  ได้ยกย่องและมอบรางวัล ผู้ว่าการธนาคารกลางแห่งเอเชีย ประจำปี 2554 (Central Bank Governor of the Year for Asia 2011)แก่นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.)
ธปท.รายงานว่า ในช่วงการประชุมประจำปีสภาผู้ว่าการกองทุนการเงินระหว่างประเทศและธนาคารโลก ระหว่างวันที่ 23-25 กันยายน 2554 ณ กรุงวอชิงตัน ดีซี ประเทศสหรัฐอเมริกา นายประสาร ได้รับการยกย่องจากนิตยสาร Emerging Markets ในเครือ Euromoney Group ให้เป็นผู้ว่าการธนาคารกลางแห่งเอเชีย ประจำปี 2554 (Central Bank Governor of the Year for Asia 2011)
นิตยสาร Emerging Markets ได้มอบรางวัลดังกล่าวให้แก่ผู้ว่าการ ธปท. ด้วยผลงานการดำเนินนโยบายการเงินเพื่อรักษาเสถียรภาพเศรษฐกิจการเงิน โดยยึดมั่นในเจตนารมณ์และเป้าหมายของการรักษาเสถียรภาพเศรษฐกิจเป็นสำคัญตลอดมา ส่งผลทำให้เศรษฐกิจไทยเจริญเติบโตอย่างเข้มแข็งและมีเสถียรภาพ ท่ามกลางวิกฤตการณ์และความผันผวนของเศรษฐกิจโลก
นิตยสาร Emerging Markets ให้เหตุผลว่า การดำเนินนโยบายการเงินในเชิงรุกของธนาคารแห่งประเทศภายใต้การนำของนายประสาร เพื่อดูแลเงินเฟ้ออย่างต่อเนื่องตลอดระยะเวลาหนึ่งปี รวมทั้งการสื่อสารถึงทิศทางการดำเนินนโยบายดังกล่าวอย่างมั่นคงและต่อเนื่อง ได้สร้างความมั่นใจให้กับภาคธุรกิจและนักลงทุนทั้งในและนอกประเทศ ตลอดจนความมีเสถียรภาพของเศรษฐกิจในประเทศภายใต้สถานการณ์ทางการเมืองในประเทศที่มีความไม่แน่นอน
ผู้ว่าการ ธปท. ได้กล่าวถึงความท้าทายของธนาคารกลางประเทศเศรษฐกิจเกิดใหม่ ที่จะต้องสร้างความพร้อมในการดำเนินนโยบายเพื่อดูแลความมั่นคงของระบบเศรษฐกิจ และความเข้มแข็งของสถาบันการเงินและตลาดการเงิน เพื่อป้องกันผลกระทบจากความเสี่ยงของเศรษฐกิจโลกและความผันผวนของกระแสเงินทุน รวมทั้งยืนยันว่า ธปท. จะทำหน้าที่อย่างเต็มความสามารถเพื่อดูแลเสถียรภาพด้านราคา โดยคำนึงถึงการเติบโตทางเศรษฐกิจและความมั่นคงของระบบการเงิน เพื่อความเป็นอยู่ที่ดีอย่างยั่งยืนของประชาชนไทย
 นิตยสาร Emerging Markets เป็นนิตยสารออนไลน์ที่นำเสนอข่าวเกี่ยวกับ บทวิเคราะห์ ความคิดเห็นด้านเศรษฐกิจและการเงินระหว่างประเทศ ที่ได้รับความนิยมทั่วโลก โดยเฉพาะกลุ่ม emerging markets โดยได้ริเริ่มให้มีการมอบรางวัลผู้ว่าการธนาคารกลางแห่งปีสำหรับทุกภูมิภาคของโลกครั้งแรกในปี 2007 (พ.ศ. 2550) โดยในภูมิภาคเอเชีย มีผู้ได้รับรางวัลผู้ว่าการธนาคารกลางแห่งปี ประกอบด้วย
ปี 2007 (พ.ศ. 2550) Ms. Shamshad Akhtar  ผู้ว่าการธนาคารกลาง ประเทศปากีสถาน
ปี 2008 (พ.ศ. 2551) Mr. Zhou Xiaochen ผู้ว่าการธนาคารกลาง ประเทศจีน
ปี 2009 (พ.ศ. 2552) Mr. Duvvuri Subbarao  ผู้ว่าการธนาคารกลาง ประเทศอินเดีย
ปี 2010 (พ.ศ. 2553) Ms. Zeti Akhtar Aziz  ผู้ว่าการธนาคารกลาง ประเทศมาเลเซีย
ปี 2011 (พ.ศ. 2554) นายประสาร ไตรรัตน์วรกุล ผู้ว่าการธนาคารแห่งประเทศไทย